Id-Deċiżjoni tal-Kunsill
tal-5 ta' Novembru 2002
dwar l-iffirmar, f'isem il-Komunità Ewropea, u l-applikazzjoni provviżorja tal-Ftehim f'għamla ta' Memorandum ta' Fehim bejn il-Komunità Ewropea u r-Repubblika Federattiva tal-Brażil dwar arranġamenti fil-qasam ta' aċċess għas-suq ta' prodotti tat-tessuti u lbies
(2002/877/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabilixxi l-Komunità Ewropea, u b'mod partikolari l-Artikolu 133 tiegħu, flimkien ma' l-ewwel u t-tieni subparagrafu ta' l-Artikolu 300(2) tiegħu,
Wara li kkunsidra l-proposta tal-Kummissjoni,
Billi:
(1) Il-Kummissjoni nnegozjat f'isem il-Komunità Ftehim bilaterali fil-għamla ta' Memorandum ta' Fehim dwar il-kummerċ fi prodotti tat-tessuti mal-Brażil.
(2) Il-Ftehim fil-għamla ta' Memorandum ta' Fehim kien inizjalat fit-8 ta' Awwissu 2002.
(3) Il-Ftehim fil-għamla ta' Memorandum ta' Fehim għandu jkun iffirmat f'isem il-Komunità.
(4) Biex jippermetti li l-benefiċċji tiegħu jgħaddu għaż-żewġ Partijiet immedjatament wara n-notifiki relevanti, huwa xieraq li dan il-Ftehim ikun applikat fuq bażi provviżorja sakemm isir il-kompletar tal-proċeduri relevanti għall-konklużjoni formali tiegħu, suġġett għal reċiproċita,
IDDEĊIEDA KIF ĠEJ:
Artikolu 1
Suġġett għall-konklużjoni possibbli f'data iktar tard il-President tal-Kunsill huwa b'dan awtorizzat jaħtar il-persuni bis-setgħa (poter) li jiffirmaw, f'isem il-Komunità Ewropea, il-Ftehim fil-għamla ta' Memorandum ta' Fehim dwar kummerċ fi prodotti tat-tessuti mal-Brażil.
Artikolu 2
Suġġett għal reċiproċita, il-Ftehim fil-għamla ta' Memorandum ta' Fehim għandu jkun applikat fuq bażi proviżjonali sakemm isir il-kompletar tal-proċeduri għall-konklużjoni formali tiegħu.
It-test ta' dan il-Ftehim huwa mehmuż ma' din id-Deċiżjoni.
Artikolu 3
1. Il-Kummissjoni, skond il-proċedura li jirreferi għaliha l-Artikolu 17 tar-Regolament tal-Kunsill (KE) Nru 3030/93 tat-12 ta' Ottubru 1993 dwar regoli komuni għall-importazzjonijiet ta' ċerti prodotti tat-tessuti minn pajjiżi terzi [1], tista' timmodifika l-applikazzjoni tar-reġim ta' kontroll doppju għal ċerti prodotti, wara konsultazzjonijiet mal-Brażil taħt il paragrafu 6 tal-Memorandum ta' Fehim.
2. Fil-każ ta' nuqqas min-naħa tal-Brażil li jissodisfa l-obbligi koperti mill-paragrafi 2 u 5 tal-Memorandum ta' Fehim jew tal-minuta addizzjonali maqbula tiegħu, il-Kummissjoni għandha tapplika mill-ġdid ir-reġim ta' kwota skond il-proċedura li jirreferi għaliha l-Artikolu 17 tar-Regolament 3030/93.
Artikolu 4
Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fil-5 ta' Novembru 2002.